QORAQALPOG‘ISTON RESPUBLIKASINING DON VA ShOLINI QAYTA IShLASh KORXONALARINI VAQTINChA TO‘XTATIB QO‘YISh TO‘G‘RISIDA

Qoraqalpog‘iston Respublikasida vujudga kelgan ekologik vaziyat va suv tanqisligini e’tiborga olib hamda “O‘zdonmahsulot” davlat-aksiyadorlik korporatsiyasi don va sholini qabul qilish va qayta ishlash korxonalarining zararsiz ishlashini ta’minlash maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi va “O‘zdonmahsulot” davlat-aksiyadorlik korporatsiyasining O‘zbekiston Respublikasi Moliya vazirligi hamda Makroiqtisodiyot va statistika vazirligi bilan kelishilgan “Xo‘jayli-guruch”, “Qoraboyli-guruch”, “Qonliko‘l guruch zavodi”, “Beruniy-don” va “Qorao‘zak-don” aksiyadorlik jamiyatlarining asosiy fondlarini 2001-yil 1-oktabrdan 2002-yil 31-dekabrgacha bo‘lgan davrda vaqtincha to‘xtatib qo‘yish to‘g‘risidagi taklifiga rozilik berilsin.
 2. “O‘zdonmahsulot” davlat-aksiyadorlik korporatsiyasi (Najmiddinov) korxonalarning vaqtinchalik to‘xtatib qo‘yilgan barcha asosiy fondlarining but saqlanishi va foydalanishga shay turishini ta’minlasin.
 3. O‘zbekiston Respublikasi Mehnat va aholini ijtimoiy muhofaza qilish vazirligi (Obidov) “O‘zdonmahsulot” davlat-aksiyadorlik korporatsiyasi (Najmiddinov) bilan birgalikda bo‘shab qolayotgan xodimlarning qonun hujjatlarida belgilangan tartibda ishga joylashtirilishi va ijtimoiy muhofaza qilinishini ta’minlasin.
 4. O‘zbekiston Respublikasi Moliya vazirligi (Nurmurodov) va Davlat soliq qo‘mitasi (Xo‘jayev) asosiy ishlab chiqarish fondlarini vaqtincha to‘xtatib qo‘yish davrida ko‘rsatib o‘tilgan korxonalarga qonun hujjatlariga muvofiq soliq imtiyozlari bersin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari T.X. Xoltoyev zimmasiga yuklansin.